text: РЕГЛАМЕНТ (ЕС) № 1236/2013 НА КОМИСИЯТА
  от 2 декември 2013 година
  относно техническата спецификация за оперативна съвместимост по отношение на подсистемата „Подвижен състав - товарни вагони“ на железопътната система на Европейския съюз и за изменение на Регламент (ЕС) № 321/2013
  (текст от значение за ЕИП)
  ЕВРОПЕЙСКАТА КОМИСИЯ,
  като взе предвид Договора за функционирането на Европейския съюз,
  като взе предвид Директива 2008/57/ЕО на Европейския парламент и на Съвета от 17 юни 2008 г. относно оперативната съвместимост на железопътната система в рамките на Общността (1), и по-специално член 6, параграф 1 от нея,
  като има предвид, че:
  (1)
  Съгласно член 12 от Регламент (ЕО) № 881/2004 на Европейския парламент и на Съвета от 29 април 2004 г. за създаване на Европейска железопътна агенция (2) се изисква Европейската железопътна агенция („Агенцията“) да осигурява адаптиране на техническите спецификации за оперативна съвместимост (ТСОС) към техническия напредък, пазарните тенденции и социалните изисквания, както и да предлага на Комисията измененията в ТСОС, които счита за необходими.
  (2)
  С Решение C(2007) 3371 от 13 юли 2007 г. Комисията даде рамков мандат на Агенцията да извършва определени дейности съгласно Директива 96/48/ЕО на Съвета от 23 юли 1996 г. относно оперативната съвместимост на трансевропейската железопътна система за високоскоростни влакове (3) и Директива 2001/16/ЕО на Европейския парламент и на Съвета от 19 март 2001 г. относно оперативната съвместимост на трансевропейската конвенционална железопътна система (4). Съгласно условията на този рамков мандат, на Агенцията е възложено да преработи ТСОС относно подсистемата „Подвижен състав - товарни вагони“.
  (3)
  На 25 март 2013 г. Агенцията издаде препоръка за изменения в ТСОС относно подсистемата „Подвижен състав - товарни вагони“ (ERA/REC/01-2013/INT).
  (4)
  Следователно е необходимо да се измени Регламент (ЕС) № 321/2013 на Комисията от 13 март 2013 г. относно техническата спецификация за оперативна съвместимост по отношение на подсистемата „Подвижен състав - товарни вагони“ на железопътната система на Европейския съюз (5).
  (5)
  Мерките, предвидени в настоящия регламент, са в съответствие със становището на Комитета, създаден съгласно член 29, параграф 1 от Директива 2008/57/ЕО,
  ПРИЕ НАСТОЯЩИЯ РЕГЛАМЕНТ:
  Член 1
  Регламент (ЕС) № 321/2013 се изменя, както следва:
  1.
  Параграф 4 от член 8 се заменя със следния текст:
  „4. След преходен период от една година след влизането в сила на настоящия регламент, новопроизведените съставни елементи на оперативната съвместимост по отношение на „задни сигнали на влака“ трябва да бъдат обхванати от необходимата ЕО Декларация за съответствие.“
  2.
  Приложението се изменя в съответствие с приложението към настоящия регламент.
  Член 2
  Настоящият регламент влиза в сила на следващия ден след неговото публикуване в Официален вестник на Европейския съюз.
  Той се прилага от 1 януари 2014 г.
  Настоящият регламент е обвързващ в своята цялост и се прилага пряко във всички държави членки.
  Съставено в Брюксел на 2 декември 2013 година.